C 65/42

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 65/14)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Casa del Blanco”

PDO-ES-A0060-AM02

Paziņojuma datums: 16.11.2020.

APSTIPRINĀTĀ GROZĪJUMA APRAKSTS UN PAMATOJUMS

1. Analītisko parametru pielāgojums saistībā ar jaunu šķirņu un jaunvīnu pievienošanu (produkta specifikācijas 2.1. punkts un vienotā dokumenta 3. punkts)

Apraksts un pamatojums

Saistībā ar divu jaunu šķirņu – ‘Garnacha’ un ‘Airén’ – pievienošanu un jaunvīnu ražošanu no šīm un citām šķirnēm ir jāpārskata analītiskie parametri. Tādējādi attiecībā uz šiem jaunvīniem ir jāpielāgo baltvīnu un sarkanvīnu analītiskās īpašības.

ACVN “Casa del Blanco” ģeogrāfiskais apgabals ietver ar šķirnes ‘Garnacha’ vīnogulājiem apstādītu zemes gabalu un ar šķirnes ‘Airén’ vīnogulājiem apstādītu zemes gabalu. Jaunvīni, kas ražoti no šīm un citām šķirnēm, saglabā pārējo ACVN “Casa del Blanco” vīnu īpašības un profilu, un tiem raksturīgs augsts litija saturs. Ņemot vērā tirgus pieprasījumu, proti, to, ka patērētāji arvien biežāk meklē unikālus, augļainus vīnus, kas ir maigi pēc garšas un ar izteiktu vīnogu garšu, lūdzam grozīt produkta specifikāciju, lai pievienotu no minēto šķirņu vīnogām gatavoto jaunvīnu analītiskās īpašības.

Grozījuma vai grozījumu veids: standarta.

Pielāgojot vīnu analītiskās īpašības, tiek saglabāta produkta specifikācijā atļautā viena vīna kategorija, proti, 1. kategorija, kas norādīta 2013. gada 17. decembra Regulas (ES) 1308/2013 VII pielikuma II daļā. Tādējādi ar šo grozījumu nemaina, nepievieno un nesvītro nevienu kategoriju. Tāpēc šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

2. Terminoloģijas pielāgošana attiecībā uz reducējošā cukura analītiskajiem parametriem saskaņā ar spēkā esošajiem noteikumiem (produkta specifikācijas 2.1.1. punkts; vienoto dokumentu neietekmē)

Apraksts un pamatojums

Analītiskais parametrs “reducējošie cukuri” ir aizstāts ar parametru “kopējais cukuru daudzums, ko izsaka kā fruktozi un glikozi” saskaņā ar 20. pantu Komisijas 2018. gada 17. oktobra Īstenošanas regulā (ES) 2019/34, un ar to nosaka kopējo cukuru daudzumu, ko izsaka kā fruktozi un glikozi.

Grozījuma vai grozījumu veids: standarta.

Ar šo grozījumu pielāgo terminu, ko izmanto fizikāli ķīmisko īpašību aprakstīšanai, bet tas neietver nekādas izmaiņas galaproduktā, kurš saglabā sadaļā par saikni aprakstītās īpašības un profilu, ko nodrošina vides faktoru un cilvēkfaktoru mijiedarbība. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

3. Izmaiņas organoleptiskajās īpašībās (produkta specifikācijas 2.2. punkts un vienotā dokumenta 3. punkts)

Apraksts un pamatojums

Lai sertificēšanas nolūkā īstenotu standartu UNE-EN-ISO 17065, ir jāmaina aizsargājamo vīnu organoleptiskais apraksts, to īpašības sasaistot ar deskriptoriem, kurus var novērtēt sensorās novērtēšanas speciālistu grupa, kas atbilst standartā UNE-EN-ISO 17025 noteiktajiem kritērijiem.

Grozījuma vai grozījumu veids: standarta.

Ar šo grozījumu pielāgo organoleptiskās īpašības, lai tās varētu labāk novērtēt sensorajā analīzē. Tas neietver produkta izmaiņas; produktam joprojām piemīt sadaļā par saikni aprakstītās īpašības un profils, ko nodrošina vides faktoru un cilvēkfaktoru mijiedarbība. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

4. Organoleptisko īpašību noteikšana saistībā ar to, ka tiek pievienoti vīni, ko gatavo no jauno šķirņu vīnogām, un jaunvīni (produkta specifikācijas 2.2. punkts; vienoto dokumentu neietekmē)

Apraksts un pamatojums

Saistībā ar divu jaunu šķirņu – ‘Airén’ un ‘Garnacha’ – pievienošanu un jaunvīnu ražošanu no šīm un citām šķirnēm ir jānosaka minēto vīnu organoleptiskās īpašības.

ACVN “Casa del Blanco” ģeogrāfiskais apgabals ietver ar šķirnes ‘Garnacha’ vīnogulājiem apstādītu zemes gabalu un ar šķirnes ‘Airén’ vīnogulājiem apstādītu zemes gabalu. Jaunvīni, kas ražoti no šīm un citām šķirnēm, saglabā pārējo ACVN “Casa del Blanco” vīnu īpašības un profilu, un tiem raksturīgs augsts litija saturs. Ņemot vērā tirgus pieprasījumu, proti, to, ka patērētāji arvien biežāk meklē unikālus, augļainus vīnus, lūdzam grozīt produkta specifikāciju, lai pievienotu no minēto šķirņu vīnogām gatavoto jaunvīnu analītiskās īpašības.

Grozījuma vai grozījumu veids: standarta.

Pievienojot minēto šķirņu organoleptiskās īpašības, tiek saglabāta produkta specifikācijā atļautā vienīgā kategorija, proti, 1. kategorija, kas norādīta 2013. gada 17. decembra Regulas (ES) 1308/2013 VII pielikuma II daļā. Tādējādi uzskatāms, ka ar šo grozījumu nemaina, nepievieno un nesvītro nevienu vīna kategoriju. Tāpēc šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

5. Baltvīniem un sarkanvīniem piemērojamo īpašo vīndarības metožu pielāgojums (produkta specifikācijas 3. punkts; vienoto dokumentu neietekmē)

Apraksts un pamatojums

Saistībā ar divu jaunu šķirņu – ‘Garnacha’ un ‘Airén’ – pievienošanu un jaunas metodes ieviešanu jaunvīnu ražošanai no šīm un citām šķirnēm ir jānosaka ražošanas metode.

Iepakojuma nominālais tilpums ir palielināts līdz 750 ml vai vairāk.

Ņemot vērā iepriekšējos punktos aprakstītos apstākļus, šajā punktā ir noteiktas īpašās vīndarības metodes pievienoto jauno vīna veidu ražošanai. Lai vīnus pielāgotu pašreizējām tendencēm izturēšanas ziņā, tiem jābūt izturētiem mucās, kuru tilpums ir vismaz 225 litri. Turklāt, tā kā patērētāji pieprasa dažādu izmēru iepakojumu, iepakojuma nominālais tilpums ir palielināts līdz 750 ml vai vairāk.

Grozījuma vai grozījumu veids: standarta.

Ar šo grozījumu nemaina ACVN “Casa del Blanco” vīnu īpašības, profilu vai identitāti. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

6. Noteikto vīndārzu zemes gabalu pārskatīšana ģeogrāfiskajā apgabalā (produkta specifikācijas 4. punkts; vienoto dokumentu neietekmē)

Apraksts un pamatojums

Pieprasījums pēc vīniem, kas ražoti no ‘Airén’ vīnogām, ir audzis galvenokārt ārvalstu tirgos vasaras sezonā. Šajos tirgos tiek meklēti vīni ar atsvaidzinošāku profilu, vieglāku smaržu un noturīgāku pēcgaršu, kas padara tos mazāk smagnējus nekā citu aromātiskāku šķirņu vīnus. Ģeogrāfiskajā apgabalā, kas atrodas blakus ACVN “Casa del Blanco” apgabalam, atrodas zemes gabals ar 1945. un 1962. gadā stādītiem ‘Airén’ šķirnes vīnogulājiem. Te atrodas arī zemes gabals ar 2006. gadā stādītiem ‘Garnacha’ šķirnes vīnogulājiem. Abi minētie zemes gabali atrodas blakus produkta specifikācijā aprakstītajiem zemes gabaliem ar vīndārziem. Lielāko daļu zemes gabala, kas apstādīts ar ‘Garnacha’ vīnogulājiem, ieskauj vīndārzu zemes gabali, kas jau ir aprakstīti produkta specifikācijā. Gan šā iemesla dēļ, gan ņemot vērā to, ka klimata, augsnes un orogrāfijas ziņā tiem piemīt tādas pašas īpašības kā noteiktajam ģeogrāfiskajam apgabalam (arī šiem zemes gabaliem raksturīgs augsts litija saturs), lūdzam grozīt produkta specifikāciju, iekļaujot šos zemes gabalus noteiktajā apgabalā.

Grozījuma vai grozījumu veids: standarta.

Šo zemes gabalu iekļaušana nerada izmaiņas saiknē, ņemot vērā to, ka dabas un cilvēku faktori ir vienādi gan paplašinātajā, gan sākotnēji noteiktajā apgabalā. Turklāt ražotie vīni saglabā ACVN “Casa del Blanco” vīnu īpašības un profilu. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

7. Šķirnes ‘Garnacha’ un šķirnes ‘Airén’ pievienošana (produkta specifikācijas 6. punkts; vienoto dokumentu neietekmē)

Pamatojuma apraksts

Tā kā produkta specifikācijas vīna(-u) apraksta sadaļā ir pievienots vienšķirnes baltvīns, kas gatavots no ‘Airén’ vīnogām, un daudzšķirņu sarkanvīns, kura gatavošanā izmantotas ‘Garnacha’ vīnogas, minētās šķirnes ir iekļautas šajā punktā.

Grozījuma vai grozījumu veids: standarta.

Tā kā 1. punktā norādītā iemesla dēļ vīna(-u) apraksta sadaļā ir iekļauts minētais vienšķirnes baltvīns, kas gatavots no ‘Airén’ vīnogām, un daudzšķirņu sarkanvīns, kura gatavošanā izmantotas ‘Garnacha’ vīnogas, ir pievienota arī šķirne ‘Airén’ un šķirne ‘Garnacha’. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

8. Atjauninātas atsauces uz tiesību aktiem (produkta specifikācijas 8. punkts; vienoto dokumentu neietekmē)

Apraksts un pamatojums

Produkta specifikācijas 8. punkta pirmajā un otrajā rindkopā atsauces uz atceltajām regulām ir aizstātas ar atsauci uz spēkā esošo regulu un ir atjaunināti tradicionālie apzīmējumi, bet trešajā rindkopā ir pievienotas izmantotās atsauces, kuras reglamentētas ar karaļa 7. oktobra Dekrētu Nr. 1363/2011, ar ko īsteno ES tiesību aktus par dažu vīna produktu marķējumu, noformējumu un identifikāciju.

Grozījuma vai grozījumu veids: standarta.

Ar šo grozījumu atjaunina atsauces uz tiesību aktiem. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

9. Atjauninātas atsauces uz tiesību aktiem (produkta specifikācijas 9.2. punkts; vienoto dokumentu neietekmē)

Apraksts un pamatojums

Produkta specifikācijas 9.2. punkta trešajā un devītajā rindkopā atsauces uz atceltajām regulām ir aizstātas ar atsaucēm uz spēkā esošajām regulām.

Grozījuma vai grozījumu veids: standarta.

Ar šo grozījumu atjaunina atsauces uz tiesību aktiem. Tādējādi uzskatāms, ka šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

VIENOTAIS DOKUMENTS

1. Produkta nosaukums

Casa del Blanco

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Sarkanvīns

Litija jonu koncentrācija šajos vīnos ir līdz 10 reizēm augstāka nekā vīnos no apkārtējiem apgabaliem, un pastāv korelācija starp zemes gabaliem, kuros konstatēts vairāk litija, un vīniem ar augstāku šā metāla koncentrāciju.

Sarkanvīniem raksturīga ķiršu vai tumši sarkana un intensīva krāsa un spēcīgs aromāts. Tie ir aromātiski, miesīgi un spēcīgi.

* Maksimālais kopējais spirta saturs nedrīkst pārsniegt attiecīgajos ES tiesību aktos noteiktās robežas.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,5 Minimālais kopējais skābums Izteikts vīnskābē – 5 grami litrā Maksimālais gaistošais skābums (miliekvivalentos litrā) 16,7 Maksimālais kopējais sēra dioksīda saturs (miligramos litrā) 120

Baltvīns

Baltvīni ir tīri un dzidri, ar balto augļu aromātiem, salmu dzeltenā krāsā, gar malām – zeltainā krāsā. Tie ir svaigi un patīkami, ar labi sabalansētu skābumu. Tiem ir noturīga un labi sabalansēta pēcgarša.

* Maksimālais kopējais spirta saturs nedrīkst pārsniegt attiecīgajos ES tiesību aktos noteiktās robežas.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 11,50 Minimālais kopējais skābums Izteikts vīnskābē – 6 grami litrā Maksimālais gaistošais skābums (miliekvivalentos litrā) 16 Maksimālais kopējais sēra dioksīda saturs (miligramos litrā) 120

5. Vīndarības metodes

a) Īpašās vīndarības metodes

Īpašā vīndarības metode

Baltvīniem paredzēto misu, kas iegūta, sagrūžot un sapresējot no ķekariem atdalīto ražu, vismaz 18 stundas notur no 10 līdz 15 °C temperatūrā. Pēc tam notiek kontrolēta misas rūgšana no 13 līdz 21 °C temperatūrā.

Darot sarkanvīnus, spirta rūgšana notiek atsevišķi katrai vīnogu šķirnei ar mizām vismaz 10 dienas no 22 °C līdz 32 °C temperatūrā. Katra šķirne tiek atsevišķi izturēta franču un amerikāņu ozolkoka mucās vismaz 12 mēnešus, pēc tam vīni tiek sajaukti un izturēti pudelēs vismaz 12 mēnešus.

b) Maksimālais ražas iznākums

7 500 kg vīnogu no hektāra

52,5 hl no hektāra

6. Noteiktais ģeogrāfiskais apgabals

Apgabals atrodas Mansanaresas (Manzanares) pašvaldības teritorijā (Sjudadrealā (Ciudad Real)).

7. Galvenā(-ās) vīna vīnogu šķirne(-es)

‘CABERNET SAUVIGNON’

‘MERLOT’

‘PETIT VERDOT’

‘SYRAH’

‘TEMPRANILLO’ – ‘CENCIBEL’

8. Saiknes apraksts

Apgabals atrodas 1 080 m augstumā virs jūras līmeņa, tajā ir kontinentāls klimats ar ļoti sausu gaisu, un nogatavošanās periodā tajā ir lielas temperatūras atšķirības dienā un naktī. Mālaina kaļķakmens augsnes ir nabadzīgas, akmeņainas un labi drenētas, un pamata pH ir aptuveni 8.

Vīni ir līdzsvaroti, ar labu skābuma līmeni un spirta saturu, kas mēdz būt samērā augsts, radot svaigākus vīnus, kuri ir vairāk piemēroti izturēšanai. Šo vīnu kvalitāte izturēšanas laikā paaugstinās, tiem piemīt vairāk skābenu svaigu augļu garša, kā arī ziedu un minerālu nianses, kas drīzāk atgādina kontinentālos, nevis Vidusjūras reģiona vīnus, vidēji augstas intensitātes aromāti; tie ir eleganti, līdzsvaroti un svaigi.

9. Būtiski papildu nosacījumi (iepakojums, marķējums, citas prasības)

NAV

Saite uz produkta specifikāciju

http://pagina.jccm.es/agricul/paginas/comercial-industrial/consejos_new/pliegos/PC_Mod_Casa_del_Blanco_20200721_mp.pdf

(1) OV L 9, 11.1.2019., 2. lpp.